Národná rada Slovenskej republiky

## **VI. volebné obdobie**

Číslo: CRD - 1602/2015

**1716a**

# **S p o l o č n á s p r á v a**

**výborov Národnej rady Slovenskej republiky o výsledku prerokovania vládneho návrhu zákona o alternatívnom riešení spotrebiteľských sporov a o zmene a doplnení niektorých zákonov (tlač 1716) v druhom čítaní**

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o alternatívnom riešení spotrebiteľských sporov a o zmene a doplnení niektorých zákonov **(tlač 1716)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1940 z 23. septembra 2015 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre hospodárske záležitosti

Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 687 z 3. novembra 2015.
* Výbor Národnej rady Slovenskej republiky pre financie a rozpočet uznesením č. 484 z 3. novembra 2015.
* Výbor Národnej rady Slovenskej republiky pre hospodárske záležitosti uznesením č. 487 z 5. novembra 2015.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. K čl. I § 1 ods. 1 písm. a)

V čl. I v § 1 ods. 1 písm. a) znie:

„a) alternatívne riešenie sporu medzi spotrebiteľom a predávajúcim vyplývajúceho zo spotrebiteľskej zmluvy1) alebo súvisiaceho so spotrebiteľskou zmluvou (ďalej len „spor“) subjektom alternatívneho riešenia sporov,”

Poznámka pod čiarou k odkazu 1 znie:

„1) § 52 ods. 1 Občianskeho zákonníka.”.

Nasledujúce odkazy sa primerane prečíslujú.

Vypustením slova „pravidlá“ z úvodnej časti ustanovenia upravujúceho rozsah pôsobnosti zákona sa odstraňuje vnútorný rozpor s nasledujúcimi ustanoveniami, ktoré taktiež používajú pomenovanie „pravidlá ARS“, avšak vo význame vnútorných procesných pravidiel, ktoré bude subjekt ARS aplikovať pri alternatívnom riešení sporu. Zároveň sa pôvodné definície pojmov „spotrebiteľ“ a „predávajúci“ založené odkazom na poznámku pod čiarou v § 1 ods. 1 písm. a) na zákon č. 250/2007 Z. z. o ochrane spotrebiteľa v znení neskorších predpisov presúvajú do § 2, kde sa uvedené pojmy na účely tohto zákona zadefinujú priamo v normatívnom texte zákona.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 1 ods. 1 písm. d)

V čl. I § 1 ods. 1 písm. d) sa na konci vypúšťajú slová „(ďalej len „strany sporu“)“.

Vypúšťa sa nadbytočná legislatívna skratka, nakoľko pojem „strany sporu“ je definovaný v § 2 ods. 2 návrhu zákona.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 1 ods. 1 písm. e)

V čl. I § 1 ods. 1 písm. e) sa na konci pripájajú slová „v oblasti alternatívneho riešenia spotrebiteľských sporov“.

Upresňuje sa, v akej oblasti zákon upravuje pôsobnosť Ministerstva hospodárstva Slovenskej republiky.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 1 ods. 2 písm. b)

V čl. I § 1 ods. 2 písm. b) sa slovo „predávajúceho“ nahrádza slovami „v ktorom má miesto podnikania alebo sídlo predávajúci“.

Legislatívno-technická pripomienka ktorou sa precizuje navrhované ustanovenie.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 2 ods. 1

V čl. I v § 2 sa pred odsek 1 vkladá nový odsek, ktorý znie:

„(1) Na účely tohto zákona sa rozumie

a) spotrebiteľom fyzická osoba, ktorá pri uzatváraní a plnení spotrebiteľskej zmluvy nekoná v rámci predmetu svojej podnikateľskej činnosti,10) zamestnania alebo povolania,11)

b) predávajúcim osoba, ktorá pri uzatváraní a plnení spotrebiteľskej zmluvy koná v rámci predmetu svojej podnikateľskej činnosti alebo povolania, alebo osoba konajúca v jej mene alebo na jej účet.”.

Doterajšie odseky 1 a 2 sa označujú ako odseky 2 a 3.

Poznámky pod čiarou k odkazom 10 a 11 znejú:

„10) § 2 ods. 1 Obchodného zákonníka.

11) Napríklad zákon Slovenskej národnej rady č. [138/1992 Zb.](http://www.zakonypreludi.sk/zz/1992-138) o autorizovaných architektoch a autorizovaných stavebných inžinieroch v znení neskorších predpisov, zákon č. [586/2003 Z. z.](http://www.zakonypreludi.sk/zz/2003-586) o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov.“.

Nasledujúce odkazy sa primerane prečíslujú.

Za účelom zrozumiteľnosti a jednoznačnosti sa priamo do normatívneho textu zákona dopĺňa vymedzenie pojmov „spotrebiteľ“ a „predávajúci“ vo forme samostatnej definície na účely tohto zákona. Definícia oboch uvedených pojmov je v súlade so znením čl. 4 ods. 1 písm. a) a b) smernice Európskeho parlamentu a Rady 2013/11/EÚ z o alternatívnom riešení spotrebiteľských sporov, ktorou sa mení nariadenie (ES) č. 2006/2004 a smernica 2009/22/ES (smernica o alternatívnom riešení spotrebiteľských sporov).

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 3 ods. 2 písm. a)

V čl. I § 3 ods. 2 písm. a) sa na konci dopĺňajú slová „podľa osobitného predpisu”.

Legislatívno - technická úprava, ktorou sa spresňuje právny text.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 8 ods. 6 písm. a)

V čl. I § 8 ods. 6 písm. a) sa slová „zoznamu správcov“ nahrádzajú slovami „zoznamu správcov, ktorí vykonávajú správcovskú činnosť, zoznamu správcov, ktorí spravujú bytové domy“.

Úprava právneho textu za účelom spresnenia kritérií pre posúdenie dôveryhodnosti fyzickej osoby. Návrhom sa jednoznačne ustanovuje, že na účely tohto zákona je za správcu považovaný tak správca zapísaný v zozname konkurzných správcov podľa zákona č. 8/2005 Z. z. o správcoch a o zmene a doplnení niektorých zákonov v znení neskorších predpisov, ako aj správca zapísaný v zozname správcov podľa zákona 246/2015 Z. z. o správcoch bytových domov a o zmene a doplnení zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov, ktorý nadobudne účinnosť 1. januára 2016.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 8 ods. 6 písm. b)

V čl. I § 8 ods. 6 písm. b) sa vypúšťajú slová „alebo mal majetkovú účasť v takej právnickej osobe“.

Navrhovanou zmenou sa vypúšťa časť podmienky bezúhonnosti poverenej fyzickej osoby vo forme majetkovej (ne)účasti v spoločnosti, ktorá bola sankcionovaná orgánom dozoru za porušenie predpisov na ochranu práv spotrebiteľa. Uvedená zmena má za cieľ zamedziť porušeniu zásady rovnakého zaobchádzania založenej na majetku pri prístupe k zamestnaniu, povolaniu, inej zárobkovej činnosti alebo funkcii podľa § 6 zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon),nakoľko vlastníctvo majetkového podielu v kapitálovej spoločnosti by nemalo byť spájané alebo zamieňané s personálnym substrátom danej spoločnosti, ktorý je zodpovedný za prípadné sankcionovanie spoločnosti s následkom diskvalifikácie podľa tohto zákona.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 10 ods. 1 písm. c)

V čl. I § 10 ods. 1 písm. c) sa spojka „a“ nahrádza čiarkou a na konci sa pripájajú slová „a dĺžky funkčného obdobia, ak majú alternatívne riešenie sporov vykonávať iba po určitý čas“.

Ide o legislatívno-technickú pripomienku, ktorou sa právny text zosúlaďuje s čl. 7 ods. 1 písm. c) smernice o alternatívnom riešení sporov („*Členské štáty zabezpečia, aby subjekty ARS...zverejňovali jasné a zrozumiteľné informácie, ktoré sa týkajú: fyzických osôb poverených ARS, spôsobu ich vymenovania a dĺžky ich funkčného obdobia*“) a súčasne zohľadňuje právny text v čl. I § 4 ods. 2 písm. c) predloženého návrhu zákona.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 10 ods. 1 písm. i)

V čl. I § 10 ods. 1 sa za písm. i) vkladá nové písmeno j), ktoré znie:

„j) informáciu, že spotrebiteľ má možnosť ukončiť účasť na alternatívnom riešení sporu v ktoromkoľvek jeho štádiu,”

Doterajšie písmená j) a k) sa označujú ako k) a l).

Za účelom dosiahnutia presnejšej transpozície smernice sa navrhuje doplniť ustanovenie, ktorým sa explicitne určí informačná povinnosť subjektu alternatívneho riešenia sporov o tom, že spotrebiteľ je oprávnený ukončiť postup ARS v ktoromkoľvek jeho štádiu, a to vo forme zverejnenia na webovom sídle subjektu ARS. Znenie navrhovaného doplnenia je plne v súlade s čl. 7 ods. 1 písm. k) smernice Európskeho parlamentu a Rady 2013/11/EÚ z o alternatívnom riešení spotrebiteľských sporov, ktorou sa mení nariadenie (ES) č. 2006/2004 a smernica 2009/22/ES (smernica o alternatívnom riešení spotrebiteľských sporov).

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 10 ods. 4

V čl. I § 10 ods. 4 sa slová „odoslaním informácie“ nahrádza slovami „odoslaním trvanlivého nosiča“.

Legislatívno-technická pripomienka. Náklady môžu vzniknúť len v spojitosti s odoslaním trvanlivého nosiča na ktorom sú informácie, ale nie s odoslaním samotnej informácie.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 12 ods. 3 písm. f)

V čl. I § 12 ods. 3 písm. f), § 13 ods. 2 písm. b) a § 19 ods. 1 písm. a) štvrtom bode sa slová „písm. a) až f)” nahrádzajú slovami „písm. a) až e)”.

Legislatívno - technická úprava, ktorou sa zosúlaďuje právny text v dôsledku zmien vykonaných v novelizačnom bode 22.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 12 ods. 5

V čl. I § 12 ods. 5 prvej vete sa slová „listinne, ústne do zápisnice alebo elektronickými prostriedkami” nahrádzajú slovami „v listinnej podobe, elektronickej podobe alebo ústne do zápisnice”.

Zosúladenie terminológie so schválenými právnymi predpismi procesného charakteru, najmä so zákonom č. 160/2015 Z. z. Civilný sporový poriadok.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 13 ods. 2

V čl. I § 13 ods. 2 sa z uvádzacej vety vypúšťajú slová „pred začatím alternatívneho riešenia sporu”.

Za účelom lepšej zrozumiteľnosti sa vypúšťajú slová spôsobujúce zmätočnosť ustanovenia.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 14 ods. 3

V čl. I § 14 sa odsek 3 dopĺňa písmenom f), ktoré znie:

„f) návrh bude odložený, ak spotrebiteľ napriek výzve subjektu alternatívneho riešenia sporov neposkytne súčinnosť potrebnú na alternatívne riešenie sporu.“.

Dopĺňa sa obsah informácie, ktorú poskytuje subjekt alternatívneho riešenia sporu spotrebiteľovi po začatí alternatívneho riešenia o následkoch neposkytnutia súčinnosti v zmysle čl. I § 19 ods. 1 písm. b).

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 15 ods. 4

V čl. I § 15 ods. 4 sa za slová „tretej osoby“ vkladá čiarka a slová „ktorú požiadal o súčinnosť“.

Legislatívno-technická pripomienka, ktorou sa spresňuje identifikácia tretej osoby a zosúlaďuje sa terminológia s pojmom použitým v čl. I § 26 písm. a) a b).

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 16 ods. 5

V čl. I § 16 ods. 5 prvej vete sa za slová „subjekt alternatívneho riešenia sporov” vkladajú slová „v prípade odôvodneného záveru, že poverená fyzická osoba nie je nestranná alebo nezávislá,”.

Spresnenie formulácie, ktorá vyjadruje postup subjektu alternatívneho riešenia sporov z dôvodu lepšej ochrany oboch strán sporu. Dopĺňa sa požiadavka posúdenia odôvodnenosti namietanej zaujatosti fyzickej osoby subjektom ARS, aby sa v čo možno najväčšom rozsahu predchádzalo špekulatívnemu konaniu zo strany účastníkov postupu alternatívneho riešenia sporu.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 16 ods. 5

V čl. I § 16 ods. 5 sa slová „táto osoba“ nahrádzajú slovami „táto poverená fyzická osoba“.

Ide o legislatívno-technickú pripomienku, ktorou sa z dôvodu odstránenia právnej nejednoznačnosti pojmovo spresňuje právny text s pojmom „poverená fyzická osoba“ a jednak s čl. 6 smernice o alternatívnom riešení sporov, ktorý pojem „poverená fyzická osoba“ upravuje.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 16 ods. 9

V čl. I § 16 ods. 9 znie:

„(9) Subjekt alternatívneho riešenia sporov ukončí alternatívne riešenie sporu do 90 dní odo dňa jeho začatia. V osobitne zložitých prípadoch môže subjekt alternatívneho riešenia sporov lehotu podľa prvej vety predĺžiť o 30 dní, a to aj opakovane. Subjekt alternatívneho riešenia sporov je povinný o každom predĺžení lehoty podľa druhej vety bezodkladne informovať strany sporu spolu s uvedením dôvodu predĺženia lehoty.“

Do návrhu zákona sa navrhuje pridať možnosť subjektu alternatívneho riešenia sporu opakovane predĺžiť lehotu na vyriešenie sporu. Dôvodom je najmä potreba zabezpečenia kontinuálnosti riešenia v prípadoch, keď subjekt alternatívneho riešenia sporu pracuje na vyriešení obzvlášť zložitého sporu, avšak z objektívnych príčin je na jeho ukončenie potrebný dlhší čas. Zároveň sa s cieľom predchádzať neodôvodneným prieťahom pri alternatívnom riešení sporu spresňuje povinnosť subjektu ARS informovať strany sporu aj o dôvode predĺženia lehoty.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 18 ods. 3

V čl. I § 18 ods. 3 sa slovo „doručuje“ nahrádza slovom „doručí“.

Gramatická úprava a zjednotenie formulácie s čl. I § 19 ods. 2.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 19 ods. 1 písm. b)

V čl. I § 19 ods. 1 písm. b) sa vypúšťa bodkočiarka a text za bodkočiarku.

Ide o legislatívno-technickú pripomienku, ktorou sa vypúšťa ustanovenie, ktorého obsah je potrebné vyjadriť v záujme systematiky zákona v čl. I § 14 ods. 3.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 20 ods. 1

V čl. I § 20 ods. 1 sa vypúšťa písmeno f).

Doterajšie písmeno g) sa označuje ako písmeno f).

Vypustenie dôvodu ukončenia alternatívneho riešenia sporu uplynutím zákonnej lehoty s cieľom dosiahnuť efektivitu navrhovanej úpravy a zamýšľaný prínos novej právnej úpravy pre spotrebiteľa pri ochrane jeho práv.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 20 ods. 2

V čl. I § 20 ods. 2 sa slová „písm. d) až f)” nahrádzajú slovami „písm. d) až e)”.

Legislatívno - technická úprava, ktorou sa zosúlaďuje právny text v dôsledku zmien vykonaných v novelizačnom bode 22.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 20 ods. 3

V čl. I § 20 ods. 3 sa slová „písm. g)” nahrádzajú slovami „písm. f)”.

Legislatívno - technická úprava, ktorou sa zosúlaďuje právny text v dôsledku zmien vykonaných v novelizačnom bode 22.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 21 ods. 1

V čl. I § 21 ods. 1 sa za slová „doručuje písomnosti” vkladá slovo „doporučenou”.

Spresnenie povinnosti subjektu alternatívneho riešenia sporov doručovať písomnosti doplnením formy doručovania doporučenou poštovou zásielkou z dôvodu možnosti overenia snahy písomnosť doručiť.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 25 ods. 1

V čl. I § 25 ods. 1 znie:

„(1) Ministerstvo vykonáva dohľad nad dodržiavaním povinností oprávnených právnických osôb podľa § 6 ods. 1 a 2, § 7 ods. 3, § 9, § 10 ods. 1 až 6, § 13 ods. 1, 2, 4 a 5, § 14 ods. 2 a 3, § 16 ods. 1, 2, 5 až  9, § 17 ods. 1, 3 a 5, § 18 ods. 1 a 3, § 19 ods. 1 a 2, § 20 ods. 2 a 3 a § 22 ods. 2 a 3.“.

Legislatívno-technická úprava za účelom presného stanovenia kontrolných povinností Ministerstva hospodárstva Slovenskej republiky.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. I § 27 ods. 2

V čl. I § 27 ods. 2 sa v prvej vete prvá čiarka nahrádza slovom „alebo“, slová „tretej právnickej osobe alebo fyzickej osobe podnikateľovi“ sa nahrádzajú slovami „tretej osobe, ktorá bola požiadaná o súčinnosť“, v texte za bodkočiarkou sa druhá čiarka nahrádza slovom „alebo“ a slová „tretia právnická osoba alebo fyzická osoba podnikateľ“ sa nahrádzajú slovami „tretia osoba, ktorá bola požiadaná o súčinnosť“.

Legislatívno-technická pripomienka ktorou sa zosúlaďuje terminológia s pojmom použitým v čl. I § 26 písm. a) a b).

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. I § 27 ods. 2

V čl. I § 27 ods. 2 sa v prvej vete slová „pokutu do 10 000 eur“ nahrádzajú slovami „pokutu od 500 eur do 10 000 eur“.

Navrhuje sa určiť spodnú hranicu sumy pokuty, a to z dôvodu určenia mantinelov pre voľnú úvahu orgánov kontroly pri ukladaní pokút.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. II bod 1

V čl. II bod 1 druhá veta znie: „Doterajšie písmená h) až l) sa označujú ako písmená g) až k).“.

Legislatívno-technická pripomienka, ktorou sa reaguje na ostanú novelu zákona v tlači 1721 čl. VI bod 2, ktorým sa § 2 dopĺňa o nové písmeno l).

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. II bod 1

V čl. II sa za bod 1 vkladá nový bod 2, ktorý znie:

„2. V § 3 ods. 2 písm. c) sa slovo „Prievidzi” nahrádza slovom „Trenčíne”.”.

Nasledujúce body sa primerane prečíslujú.

Text zákona sa zosúlaďuje so skutočným právnym stavom sídla Inšpektorátu Slovenskej obchodnej inšpekcie pre Trenčiansky kraj s účinnosťou od 1. januára 2016. Do návrhu sa pridáva aktuálna informácia o sídle inšpektorátu, a to aj z dôvodu potreby správne informovať spotrebiteľov, na ktorý miestne príslušný inšpektorát sa majú obrátiť, pokiaľ chcú riešiť svoj spor alternatívne podľa návrhu zákona.

**Výbor NR SR pre hospodárske záležitosti**

***Gestorský výbor odporúča schváliť***

1. K čl. III bod 1

V čl. III bode 1 sa na konci dopĺňa táto veta: „Poznámka od čiarou k odkazu 9a sa vypúšťa.“.

Legislatívno-technická pripomienka, ktorou sa reaguje na vypustenie ustanovení s odkazom na poznámku pod čiarou 9a. (čl. III bod 1 a 3).

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. V bod 2

V čl. V bod 2 znie:

„2. V § 40 ods. 1 a § 57 ods. 5 tretej vete sa slovo „mimosúdneho“ nahrádza slovom „alternatívneho”.”.

Legislatívno-technická úprava z dôvodu novely dotknutého ustanovenia iným právnym predpisom (zákon č. 247/2015 Z. z., ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov a o zmene a doplnení niektorých zákonov).

**Výbor NR SR pre hospodárske záležitosti**

***Gestorský výbor odporúča schváliť***

1. K čl. V bod 3

V čl. V sa vypúšťa bod 3.

Nasledujúce body sa primerane prečíslujú.

Vypúšťa sa ustanovenie z dôvodu úpravy v tlači 1692 čl. CLXIV, v ktorom sa navrhuje vypustenie celého odseku.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre financie a rozpočet**

***Gestorský výbor odporúča schváliť***

1. K čl. V bod 5

Čl. V sa dopĺňa novým bodom 5, ktorý znie:

„4. Za § 78a sa vkladá § 78b, ktorý vrátane nadpisu znie:

„§ 78b

Prechodné ustanovenie k úpravám účinným od 1. februára 2016

Mimosúdne riešenie sporov podľa § 75, ktoré sa začalo a neskončilo do 31. januára 2016, sa dokončí podľa predpisu účinného do 31. januára 2016.”.”.

Navrhovaným doplnením prechodných ustanovení sa návrh zákona vysporadúva so zrušovaným právnym inštitútom mimosúdneho riešenia sporov podľa súčasného znenia § 75 zákona č. 351/2011 Z. z. o elektronických komunikáciách v znení neskorších predpisov a o zmene a doplnení niektorých zákonov. Do návrhu sa pridáva úprava ďalšieho postupu v začatých, ale do nadobudnutia účinnosti návrhu zákona nedokončených mimosúdnych riešeniach sporov.

**Výbor NR SR pre hospodárske záležitosti**

***Gestorský výbor odporúča schváliť***

1. K Čl. VII bod 1

V čl. VII bode 1 § 9 ods. 1 písm. o) sa za slová „vykonáva alternatívne riešenie” vkladá slovo „spotrebiteľských”.

Legislatívno - technická úprava, ktorou sa spresňuje právny text.

**Výbor NR SR pre hospodárske záležitosti**

***Gestorský výbor odporúča schváliť***

1. K Čl. VII bod 2

V čl. VII v bode 2 sa § 37 dopĺňa odsekom 6, ktorý znie:

„(6) Na alternatívne riešenie sporov podľa odseku 1 sa nepoužije osobitný predpis.17b)“.

Do návrhu sa pridáva úprava vzťahu medzi alternatívnym riešením spotrebiteľských sporov podľa návrhu zákona a alternatívnym riešením sporov upraveným samostatne v § 37 zákona č. 250/2012 Z. z. o regulácii v sieťových odvetviach v znení neskorších predpisov. Jednoznačne sa tak vymedzuje vzájomný vzťah oboch právnych úprav za účelom predchádzania interpretačným a aplikačným problémov pri posudzovaní režimov riešenia sporov v spotrebiteľských veciach a pri alternatívnom riešení sporov so subjektmi, ktoré nespĺňajú definičné znaky spotrebiteľa podľa zákona o alternatívnom riešení spotrebiteľských sporov.

**Výbor NR SR pre hospodárske záležitosti**

***Gestorský výbor odporúča schváliť***

1. K Čl. VII bod 3

Čl. VII sa dopĺňa novým bodom 3, ktorý znie:

„3. Za § 45 sa vkladá § 45a, ktorý vrátane nadpisu znie:

„§ 45a

Prechodné ustanovenie k úpravám účinným od 1. februára 2016

Mimosúdne riešenie sporov podľa § 37, ktoré sa začalo a neskončilo do 31. januára 2016, sa dokončí podľa predpisu účinného do 31. januára 2016.”.”.

Navrhovaným doplnením prechodných ustanovení sa návrh zákona vysporadúva so zrušovaným právnym inštitútom mimosúdneho riešenia sporov podľa súčasného znenia§ 37 zákona č. 250/2012 Z. z. o regulácii v sieťových odvetviach v znení neskorších predpisov. Do návrhu sa pridáva úprava ďalšieho postupu v začatých, ale do nadobudnutia účinnosti návrhu zákona nedokončených mimosúdnych riešeniach sporov.

**Výbor NR SR pre hospodárske záležitosti**

***Gestorský výbor odporúča schváliť***

1. K Čl. IX

Čl. IX znie:

„Tento zákon nadobúda účinnosť 1. januára 2016, okrem článku I, čl. II bodov 1, 2 až 6 a čl. III až VIII, ktoré nadobúdajú účinnosť 1. februára 2016.”.

Navrhuje sa stanoviť účinnosť zákona na 1. február 2016, a to z dôvodu potreby splnenia povinnosti Slovenskej republiky transponovať smernicu o alternatívnom riešení sporov v čo možno najkratšom termíne (transpozičná lehota bola stanovená na 9. júl 2015).

**Výbor NR SR pre hospodárske záležitosti**

***Gestorský výbor odporúča schváliť***

**Gestorský výbor odporúča hlasovať o všetkých bodoch spoločnej správy spoločne s odporúčaním schváliť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy

**odporúča Národnej rade Slovenskej republiky**

vládny návrh zákona o alternatívnom riešení spotrebiteľských sporov a o zmene a doplnení niektorých zákonov

**s c h v á l i ť.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 10. novembra 2015 č. 517.

Týmto uznesením výbor zároveň poveril spoločnú spravodajkyňu **Leu Grečkovú** predložiť na schôdzi Národnej rady Slovenskej republiky návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 10. novembra 2015

Ján **H u d a c k ý, v.r.**

predseda Výboru NR SR pre

hospodárske záležitosti